ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 55/2544

เรื่อง   การกําหนดอัตราส่วนการลงทุนของกองทุนรวม

ที่ลงทุนในต่างประเทศ

 

          อาศัยอํานาจตามความในมาตรา 126(4)  แห่งพระราชบัญญัติหลักทรัพย์และตลาดหลักทรัพย์ พ.ศ. 2535  และข้อ 9  แห่งประกาศคณะกรรมการกํากับหลักทรัพย์และตลาดหลักทรัพย์  ที่ กน. 31/2544  เรื่อง  หลักเกณฑ์ เงื่อนไข และวิธีการจัดตั้งและจัดการกองทุนรวมที่ลงทุนในต่างประเทศ  ลงวันที่ 2 ตุลาคม พ.ศ. 2544   สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

          “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม

          “กองทุนรวมที่ลงทุนในต่างประเทศ”  หมายความว่า   กองทุนรวมที่มีวัตถุประสงค์เพื่อนําเงินที่ได้จากการจําหน่ายหน่วยลงทุนในประเทศไปลงทุนในต่างประเทศ

          “ผู้ดูแลผลประโยชน์”  หมายความว่า  ผู้ดูแลผลประโยชน์ของกองทุนรวมที่ลงทุนในต่างประเทศ

          “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ ประกาศนี้มิให้นํามาใช้บังคับกับกองทุนเปิดที่ปรากฏเหตุตามลักษณะเดียวกันกับที่กําหนดไว้ในข้อ 46 แห่งประกาศคณะกรรมการกํากับหลักทรัพย์และตลาดหลักทรัพย์  ที่ กน. 46/2541  เรื่อง  หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 16 ธันวาคม พ.ศ. 2541 และบริษัทจัดการต้องดําเนินการเพื่อเลิกกองทุนเปิดนั้นตามที่กําหนดในข้อดังกล่าว


ข้อ ๓ ในการจัดการกองทุนรวมที่ลงทุนในต่างประเทศ ให้บริษัทจัดการลงทุนในหรือมีไว้ซึ่งหลักทรัพย์และทรัพย์สินดังต่อไปนี้  ซึ่งบุคคลใดเป็นผู้ออก ผู้รับรอง ผู้รับอาวัล ผู้สลักหลัง หรือผู้ค้ําประกัน เพื่อเป็นทรัพย์สินของกองทุนรวม มีมูลค่ารวมกันทั้งสิ้นไม่เกินร้อยละสิบห้าของมูลค่าทรัพย์สินสุทธิของกองทุนรวม 

          (1) ตราสารแห่งทุนหรือตราสารทางการเงินอื่นใดที่มีการซื้อขายในตลาดซื้อขายหลักทรัพย์หรือศูนย์ซื้อขายหลักทรัพย์ในต่างประเทศซึ่งเป็นที่ยอมรับของหน่วยงานที่กํากับดูแลด้านหลักทรัพย์และตลาดซื้อขายหลักทรัพย์ที่เป็นสมาชิกสามัญของ International Organization of Securities Commissions (IOSCO) หรือในตลาดซื้อขายหลักทรัพย์ต่างประเทศที่เป็นสมาชิกของ Federation International des Bourses de Valeurs (FIBV)

          (2) ตราสารแห่งหนี้ ตราสารกึ่งหนี้กึ่งทุนหรือตราสารทางการเงินอื่นใดที่ได้รับการจัดอันดับความน่าเชื่อถืออยู่ในอันดับที่สามารถลงทุนได้ (investment grade) จากสถาบันจัดอันดับความน่าเชื่อถือที่ได้รับการยอมรับจากสํานักงาน

          (3) ตราสารแห่งหนี้ ตราสารกึ่งหนี้กึ่งทุนหรือตราสารทางการเงินอื่นใดที่บริษัทที่ได้รับการจัดอันดับความน่าเชื่อถืออยู่ในอันดับที่สามารถลงทุนได้ (investment grade) จากสถาบันจัดอันดับความน่าเชื่อถือที่ได้รับการยอมรับจากสํานักงานเป็นผู้ออก ผู้รับรอง รับอาวัล ผู้สลักหลัง หรือผู้ค้ําประกัน ทั้งนี้ การรับรอง รับอาวัล สลักหลัง หรือค้ําประกันดังกล่าวต้องเป็นการรับรองตลอดไป รับอาวัลทั้งจํานวน สลักหลังโอนประเภทมีสิทธิไล่เบี้ยโดยไม่มีข้อกําหนดลบล้างหรือจํากัดความรับผิดของผู้สลักหลัง หรือค้ําประกันต้นเงินและดอกเบี้ยเต็มจํานวนอย่างไม่มีเงื่อนไข 

          (4) เงินฝากในสถาบันการเงินที่ได้รับการจัดอันดับความน่าเชื่อถืออยู่ในอันดับที่สามารถลงทุนได้ (investment grade) จากสถาบันจัดอันดับความน่าเชื่อถือที่ได้รับการยอมรับจากสํานักงาน 

          การคํานวณอัตราส่วนการลงทุนตามวรรคหนึ่ง มิให้นับตราสารที่ขายในต่างประเทศที่เป็นตั๋วเงินคลังหรือพันธบัตร ที่ออกโดยรัฐบาลต่างประเทศรวมในอัตราส่วนที่กําหนดไว้ในอัตราส่วนดังกล่าว

          การลงทุนในกรณีอื่นใดนอกจากกรณีตามวรรคหนึ่ง ข้อ 4 และข้อ 5 เพื่อเป็นทรัพย์สินของกองทุนรวมที่ลงทุนในต่างประเทศ ให้บริษัทจัดการลงทุนในหรือมีไว้มีมูลค่ารวมกันทั้งสิ้นไม่เกินร้อยละสิบห้าของมูลค่าทรัพย์สินสุทธิของกองทุนรวม   แต่การลงทุนในกรณีดังกล่าวซึ่งบุคคลใดบุคคลหนึ่งเป็นผู้ออก ผู้รับรอง ผู้รับอาวัล ผู้สลักหลัง หรือผู้ค้ําประกันเพื่อเป็นทรัพย์สินของกองทุนรวมเมื่อรวมกันแล้วต้องไม่เกินร้อยละห้าของมูลค่าทรัพย์สินสุทธิของกองทุนรวมด้วย

          ในกรณีที่บริษัทจัดการลงทุนในตราสารแห่งหนี้ ตราสารกึ่งหนี้กึ่งทุน หรือตราสารทางการเงินอื่นใดที่มีการรับรอง รับอาวัล สลักหลัง หรือค้ําประกัน  ให้คํานวณอัตราส่วนการลงทุนตามความรับผิดหรือภาระผูกพันของผู้รับรอง ผู้รับอาวัล ผู้สลักหลัง หรือผู้ค้ําประกัน แต่ในกรณีอื่นให้คํานวณอัตราส่วนการลงทุนตามความรับผิดของผู้ออกตราสารนั้นและให้รวมคํานวณเงินฝากที่บุคคลที่ต้องรับผิดหรือมีภาระผูกพันดังกล่าวได้รับฝากไว้ด้วย


ข้อ ๔ ให้บริษัทจัดการลงทุนในหรือมีไว้ซึ่งหน่วยลงทุนหรือใบสําคัญแสดงสิทธิที่จะซื้อหน่วยลงทุนของกองทุนรวมเพื่อเป็นทรัพย์สินของกองทุนรวมที่ลงทุนในต่างประเทศได้  ไม่เกินอัตราส่วนดังต่อไปนี้

          (1) ลงทุนในหรือมีไว้ซึ่งหน่วยลงทุนและใบสําคัญแสดงสิทธิที่จะซื้อหน่วยลงทุนของแต่ละกองทุนรวมที่บริษัทจัดการอื่นเป็นผู้รับผิดชอบดําเนินการ ไม่เกินร้อยละสิบของมูลค่าทรัพย์สินสุทธิของแต่ละกองทุนรวมที่ลงทุนในต่างประเทศ  ซึ่งบริษัทจัดการเป็นผู้รับผิดชอบดําเนินการ

          (2) ลงทุนในหรือมีไว้ซึ่งหน่วยลงทุนและใบสําคัญแสดงสิทธิที่จะซื้อหน่วยลงทุนของทุกกองทุนรวมที่บริษัทจัดการอื่นเป็นผู้รับผิดชอบดําเนินการ ไม่เกินร้อยละยี่สิบของมูลค่าทรัพย์สินสุทธิของแต่ละกองทุนรวมที่ลงทุนในต่างประเทศ  ซึ่งบริษัทจัดการเป็นผู้รับผิดชอบดําเนินการ

          ทั้งนี้ ในกรณีที่มีเหตุจําเป็นและสมควร สํานักงานอาจพิจารณาผ่อนผันให้บริษัทจัดการปฏิบัติตามอัตราส่วนการลงทุนตาม (1) และ (2) เป็นประการอื่นได้ 

          มิให้นําอัตราส่วนการลงทุนตามวรรคหนึ่งมาใช้บังคับกับกองทุนรวมที่ลงทุนในต่างประเทศซึ่งเป็นกองทุนรวมประเภทกองทุนรวมหน่วยลงทุน


ข้อ ๕ ให้บริษัทจัดการลงทุนในหรือมีไว้ซึ่งหน่วยลงทุนและใบสําคัญแสดงสิทธิที่จะซื้อหน่วยลงทุนเพื่อเป็นทรัพย์สินของกองทุนรวมที่ลงทุนในต่างประเทศซึ่งเป็นกองทุนรวมประเภทกองทุนรวมหน่วยลงทุนได้  ไม่เกินอัตราส่วนดังต่อไปนี้

          (1) ลงทุนในหรือมีไว้ซึ่งหน่วยลงทุนและใบสําคัญแสดงสิทธิที่จะซื้อหน่วยลงทุนของกองทุนรวมกองทุนใดกองทุนหนึ่งได้ ไม่เกินร้อยละสิบห้าของมูลค่าทรัพย์สินสุทธิของกองทุนรวมที่ลงทุนในต่างประเทศ

          (2) ลงทุนในหรือมีไว้ซึ่งหน่วยลงทุนและใบสําคัญแสดงสิทธิที่จะซื้อหน่วยลงทุนของทุกกองทุนรวมที่จัดตั้งและจัดการโดยบริษัทจัดการบริษัทใดบริษัทหนึ่งได้ ไม่เกินร้อยละสามสิบของมูลค่าทรัพย์สินสุทธิของกองทุนรวมที่ลงทุนในต่างประเทศ

          (3) ลงทุนในหรือมีไว้ซึ่งหน่วยลงทุนของกองทุนรวมกองทุนใดกองทุนหนึ่งได้ไม่เกินร้อยละสิบห้าของจํานวนหน่วยลงทุนที่จําหน่ายได้แล้วทั้งหมดของกองทุนรวมนั้น

          (4) ลงทุนในหรือมีไว้ซึ่งใบสําคัญแสดงสิทธิที่จะซื้อหน่วยลงทุนได้ ไม่เกินร้อยละห้าของมูลค่าทรัพย์สินสุทธิของกองทุนรวมที่ลงทุนในต่างประเทศ


ข้อ ๖ ให้บริษัทจัดการลงทุนในหรือมีไว้ซึ่งใบสําคัญแสดงสิทธิที่จะซื้อหุ้น ใบสําคัญแสดงสิทธิที่จะซื้อหุ้นกู้ หรือใบสําคัญแสดงสิทธิที่จะซื้อหน่วยลงทุน และใบสําคัญแสดงสิทธิอนุพันธ์ มีมูลค่ารวมกันทั้งสิ้นไม่เกินร้อยละห้าของมูลค่าทรัพย์สินสุทธิของกองทุนรวมที่ลงทุนในต่างประเทศ

          อัตราส่วนการลงทุนตามวรรคหนึ่ง มิให้นํามาใช้บังคับกับกองทุนรวมที่ลงทุนในต่างประเทศซึ่งเป็นกองทุนรวมประเภทกองทุนรวมใบสําคัญแสดงสิทธิ


ข้อ ๗ อัตราส่วนการลงทุนที่กําหนดในข้อ 3 ข้อ 4 ข้อ 5 และข้อ 6 มิให้นํามาใช้บังคับกับกองทุนรวมที่ลงทุนในต่างประเทศที่ประสงค์จะไม่ดํารงอัตราส่วนดังกล่าว (specific fund) 


ข้อ ๘ ในกรณีที่บริษัทจัดการใช้สิทธิในการซื้อหุ้นเพิ่มทุนของบริษัทใดที่กองทุนรวมที่ลงทุนในต่างประเทศลงทุนในหรือมีไว้ซึ่งหุ้นของบริษัทนั้น และการใช้สิทธิดังกล่าวเป็นเหตุให้การลงทุนในหรือมีไว้ซึ่งหลักทรัพย์หรือทรัพย์สินอื่นของบริษัทดังกล่าวมีมูลค่าเกินอัตราส่วนการลงทุนที่กําหนดในข้อ 3 วรรคหนึ่ง หรือวรรคสาม  ให้บริษัทจัดการดําเนินการแก้ไขอัตราส่วนการลงทุนให้เป็นไปตามที่กําหนดในข้อ 3 วรรคหนึ่ง หรือวรรคสาม ภายในหนึ่งเดือนนับแต่วันที่มีมูลค่าเกินอัตราส่วนการลงทุนที่กําหนดไว้แล้วแต่กรณี   ทั้งนี้ ในกรณีที่มีเหตุจําเป็นและสมควรสํานักงานอาจพิจารณาผ่อนผันระยะเวลาการแก้ไขอัตราส่วนการลงทุนที่เกินกําหนดดังกล่าวได้


ข้อ ๙ ในกรณีที่หลักทรัพย์หรือทรัพย์สินในขณะที่ลงทุนหรือในขณะที่ได้มาเป็นทรัพย์สินของกองทุนรวมที่ลงทุนในต่างประเทศ มีมูลค่าไม่เกินอัตราส่วนการลงทุนที่กําหนดในข้อ 3 ข้อ 4 ข้อ 5 และข้อ 6  หากต่อมาหลักทรัพย์หรือทรัพย์สินนั้นมีมูลค่าเกินอัตราส่วนดังกล่าวโดยมิได้เกิดจากการลงทุนหรือได้หลักทรัพย์หรือทรัพย์สินมาเพิ่มเติม บริษัทจัดการจะยังคงมีไว้ซึ่งหลักทรัพย์หรือทรัพย์สินดังกล่าวต่อไปก็ได้   ทั้งนี้ ให้บริษัทจัดการจัดทํารายงานโดยระบุชื่อ จํานวน อัตราส่วนการลงทุนในหรือมีไว้ซึ่งหลักทรัพย์หรือทรัพย์สินดังกล่าวข้างต้น และวันที่หลักทรัพย์หรือทรัพย์สินนั้นมีมูลค่าเกินอัตราส่วนการลงทุนที่กําหนดพร้อมสาเหตุ และส่งให้ผู้ดูแลผลประโยชน์ทราบภายในสามวันทําการนับแต่วันที่หลักทรัพย์หรือทรัพย์สินนั้นมีมูลค่าเกินอัตราส่วนการลงทุนที่กําหนดพร้อมทั้งจัดทําสําเนาไว้ที่บริษัทจัดการเพื่อให้สํานักงานสามารถตรวจสอบได้


ข้อ ๑๐ ในกรณีที่บริษัทจัดการรับชําระหนี้เพื่อกองทุนรวมด้วยหลักทรัพย์หรือทรัพย์สินอื่นตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์และวิธีการในการจัดการกองทุนรวมในกรณีที่ผู้ออกตราสารแห่งหนี้หรือลูกหนี้ตามสิทธิเรียกร้องผิดนัดชําระหนี้ และการรับชําระหนี้นั้นเป็นผลให้มูลค่าของหลักทรัพย์หรือทรัพย์สินของกองทุนรวมเกินอัตราส่วนการลงทุนที่กําหนดในข้อ 3 ข้อ 4 ข้อ 5 และข้อ 6 บริษัทจัดการจะยังคงมีไว้ซึ่งหลักทรัพย์หรือทรัพย์สินที่ได้จากการรับชําระหนี้ดังกล่าวต่อไปได้ภายใต้บังคับประกาศคณะกรรมการกํากับหลักทรัพย์และตลาดหลักทรัพย์ดังกล่าว   ทั้งนี้ ให้บริษัทจัดการจัดทํารายงานโดยระบุชื่อ จํานวน อัตราส่วนการลงทุนในหรือมีไว้ซึ่งหลักทรัพย์หรือทรัพย์สินดังกล่าวข้างต้น และวันที่หลักทรัพย์หรือทรัพย์สินนั้นมีมูลค่าเกินอัตราส่วนการลงทุนที่กําหนดพร้อมสาเหตุ รวมทั้งวันที่ได้มาซึ่งหลักทรัพย์หรือทรัพย์สินที่ได้จากการรับชําระหนี้นั้น และส่งให้สํานักงานและผู้ดูแลผลประโยชน์ภายในสามวันทําการนับแต่วันที่ได้มาซึ่งหลักทรัพย์หรือทรัพย์สินที่ได้จากการรับชําระหนี้ด้วยทรัพย์สินอื่น


ข้อ ๑๑ ประกาศนี้ให้ใช้บังคับตั้งแต่วันที่ 1  ธันวาคม  พ.ศ. 2544 เป็นต้นไป


ผู้มีอํานาจลงนาม - ประกาศ  ณ   วันที่  28 พฤศจิกายน  พ.ศ. 2544            

 

 

                                                            (นายประสาร  ไตรรัตน์วรกุล)

                                                                       เลขาธิการ

                                         สํานักงานคณะกรรมการกํากับหลักทรัพย์และตลาดหลักทรัพย์